ΚΑΝΟΝΙΣΜΟΣ (ΕΟΚ) αριθ. 2845/77 ΤΟΥ ΣΥΜΒΟΥΛΙΟΥ της 19ης Δεκεμβρίου 1977 περί τροποποιήσεως του κανονισμού (ΕΟΚ) αριθ. 1736/75 "περί των στατιστικών του εξωτερικού εμπορίου της Κοινότητος και του εμπορίου μεταξύ των Κρατών μελών αυτής"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,

την πρόταση της Επιτροπής,

τη γνώμη της Συνελεύσεως(1),

Εκτιμώντας:

ότι από 1ης Ιανουαρίου 1977, οι στατιστικές του εξωτερικού εμπορίου της Κοινότητος και του εμπορίου μεταξύ των Κρατών μελών αυτής καταρτίζονται σε σχέση με την ευρωπαϊκή λογιστική μονάδα (ΕΛΜ), που ορίζεται από την απόφαση 3289/75/ΕΚΑΧ της Επιτροπής της 18ης Δεκεμβρίου 1975 περί καθορισμού και μετατροπής της λογιστικής μονάδος που πρέπει να χρησιμοποιείται στις αποφάσεις, συστάσεις, γνώμες και ανακοινώσεις στους τομείς της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος(2)-

ότι από της υιοθετήσεως του κανονισμού (ΕΟΚ) αριθ. 1736/75 του Συμβουλίου της 24ης Ιουνίου 1975 περί των στατιστικών του εξωτερικού εμπορίου της Κοινότητος και του εμπορίου μεταξύ των Κρατών μελών(3), οι τιμές εξελίχθησαν κατά τέτοιο τρόπο, ώστε είναι αναγκαίο να ανυψωθεί το στατιστικό όριο από 250 σε 300 ευρωπαϊκές λογιστικές μονάδες, ώστε να μπορέσουν τα Κράτη μέλη να μην προβούν σε στατιστική καταχώρηση των μικρών ή μικρής αξίας αποστολών, όταν, για λόγους οικονομίας, επιθυμούν να κάμουν χρήση της δυνατότητος αυτής-

ότι η παρούσα κατάσταση στο νομισματικό τομέα έχει ως αποτέλεσμα να επιφέρει με ταχύτερο ρυθμό από εκείνον που προβλέφθηκε αρχικά, την προσαρμογή του στατιστικού ορίου εκφραζομένου σε ευρωπαϊκές μονάδες- ότι η προσφυγή στη διαδικασία του άρθρου 41 του κανονισμού (ΕΟΚ) αριθ. 1736/75 με σκοπό την τροποποίηση του στατιστικού ορίου που θα επέφερε την απλοποίηση την οποία επιβάλλουν οι περιστάσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το κείμενο του άρθρου 24 του κανονισμού (ΕΟΚ) αριθ. 1736/75 αντικαθίσταται από το ακόλουθο κείμενο:

"Άρθρο 24

1. Το στατιστικό όριο ορίζεται ως το όριο, εκφραζόμενο σε καθαρό βάρος και σε αξία, πέραν του οποίου δεν παρέχονται στοιχεία.

2. Το στατιστικό όριο δεν δύναται να τεθεί πέραν των 1 000 χιλιογράμμων οποιαδήποτε και αν είναι η στατιστική αξία του εμπορεύματος ούτε πέραν των 300 ευρωπαϊκών λογιστικών μονάδων οποιοδήποτε και αν είναι το καθαρό βάρος του εμπορεύματος. Κάθε Κράτος μέλος ενημερώνει την Επιτροπή περί του στατιστικού ορίου που καθορίζει.

3. Τα αναγκαία μέτρα για την τροποποίηση του ποσού σε ευρωπαϊκές λογιστικές μονάδες που ορίσθηκε στην παράγραφο 2 καθώς και για τη διασφάλιση της εφαρμογής της εν λόγω παραγράφου και την ενοποίηση του στατιστικού κατωφλίου λαμβάνονται σύμφωνα με το άρθρο 41.

4. Η ευρωπαϊκή λογιστική μονάδα (ΕΛΜ) είναι αυτή που καθορίζεται από την απόφαση 3289/75/ΕΚΑΧ της Επιτροπής της 18ης Δεκεμβρίου 1975 περί του καθορισμού και διατηρήσεως της λογιστικής μονάδος που πρέπει να χρησιμοποιείται στις αποφάσεις, συστάσεις, γνώμες και ανακοινώσεις στους τομείς της συνθήκης περί ιδρύσεως της Ευρωπαϊκής Κοινότητος Άνθρακος και Χάλυβος".

2. Στο τέλος της σελίδας του άρθρου 24 του κανονισμού (ΕΟΚ) αριθ. 1736/75 καταχωρείται η ακόλουθη αναφορά:

"ΕΕ αριθ. Ν 327 της 19.12.1975, σελ. 4.".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Δεκεμβρίου 1977.

Για το Συμβούλιο

Ο Πρόεδρος

H. SIMONET

(1) ΕΕ αριθ. Α 299 της 12.12.1977, σ. 54.

(2) ΕΕ αριθ. Ν 327 της 19.12.1975, σ. 4.

(3) EΕ αριθ. Ν 183 της 14.7.1975, σ. 3.